रोहितको बलिङमा नाटकीय जित
रोहित पौडेलले नेपालबाट यसअघि ५४ एकदिवसीय अन्तर्राष्ट्रिय क्रिकेट खेल्दा कहिल्यै विकेट लिन सकेका थिएनन् । यसअघिका खेलहरूमा १८ ओभरभन्दा बढी बलिङ गर्दा नेपाली टोलीका कप्तान रोहित कामचलाउ बलरको भूमिकामा मात्र थिए ।
काठमाडौँ — रोहित पौडेलले नेपालबाट यसअघि ५४ एकदिवसीय अन्तर्राष्ट्रिय क्रिकेट खेल्दा कहिल्यै विकेट लिन सकेका थिएनन् । यसअघिका खेलहरूमा १८ ओभरभन्दा बढी बलिङ गर्दा नेपाली टोलीका कप्तान रोहित कामचलाउ बलरको भूमिकामा मात्र थिए ।उनै रोहित अफ स्पिन बलिङबाट असुहाँउदा नायक बनेपछि नेपालले बिहीबार पहिलो एकदिवसीय अन्तर्राष्ट्रिय क्रिकेटमा क्यानडालाई ७ रनले पराजित गरेको छ । रोहितले ४ विकेट लिएपछि २ सय २५ रनको सामन्यजस्तो लक्ष्य देखिने स्कोर लिएर आएको क्यानडा ४८.५ ओभरमा २ सय १७ रनमै अलआउट भयो । प्रगत सिंह र निकोलस किर्तनले तेस्रो विकेटमा ७९ रनको ठोस साझेदारी गरी क्यानडालाई विजयतर्फ डोर्‍याएका थिए । प्रगतले ५८ बल खेल्दै ९ चौकासहित ५० रन बनाए । रोहितले पहिला यो साझेदारी तोड्नेक्रममा प्रगतलाई लङअफमा ललित राजवंशीको हातबाट क्याच गराए । प्लेयर अफ द म्याच रोहितको बलिङपछि १७४–३ को स्थितिमा रहेको क्यानडाले ४४ रनमा आफ्नो पछिल्लो ७ विकेट गुमाएको थियो । रोहितसँगै अर्का दुई स्पिनर ललित र पवन सर्राफ पनि क्यानडाविरुद्ध प्रभावकारी बने । ललितले ८ ओभरमा ४१ रन खर्चेर २ र राष्ट्रिय टोलीमा फर्किएका पवनले ९ ओभरमा १ मेडन राख्दै ४० रन खर्चेर १ विकेट लिए । पवनले किर्तनलाई ६८ रनमा बोल्ड गरे । उनले ९९ बल खेल्दै ७ चौका प्रहार गरे । हर्ष ठाकुरले ३२ रनको उपयोगी इनिङ्स खेले । उनले ४३ बलमा ३ चौका प्रहार गरे । क्यानडाको अन्तिम ४ विकेट १० रनको अन्तरमा लिनेक्रममा रोहित र ललितले २–२ विकेट लिएका थिए । ओपनरद्वय नविनित धारिवाल ६, एरोन जोन्सन २० रन बनाई आउट भए । डेब्यु गर्दै गरेका रिजन ढकालले आफ्नो पहिलो ओभरमै धारिवाललाई आउट गरेका थिए । सोमपाल कामी र कुशल मल्लले पनि १–१ विकेट लिए ।कीर्तिपुरस्थित त्रिवि क्रिकेट मैदान यसअघि टस जितेर ब्याटिङ रोजेको नेपाल पूरा ५० ओभर खेल्दै २ सय २४ रनमा अलआउट भयो । कुशल भुर्तेल र आसिफ शेखले ९ ओभरमा ४८ रन जोडेर नेपाललाई राम्रो सुरुआत दिलाए । आसिफलाई उदय भगवानले ८ रनमा आउट गरे । रोहित पनि टप एज लागेर ८ रनमै आउट भए । नेपाल पनि १८ ओभरमा ९८–२ को स्थितिबाट धराशायी भएको थियो । कुशल भुर्तेलले एकदिवसीय अन्तर्राष्ट्रियमा आफ्नो सातौं अर्धशतक बनाए । उनले ५८ बल खेल्दै ९ चौका र १ छक्कासहित ६२ रन बनाए । भीम सार्की २६ बल खेल्दै २ चौकामा १७ र कुशल मल्ल ३२ बलमा १ चौका र १ छक्कामा २० रन बनाएर आउट भए । आरिफ शेख र पवनले छैटौं विकेटमा ३२ रनको साझेदारी गरे । पवनले ३४ बल १ चौकासहित १५ रन बनाए । लगातार दुई चौका प्रहार गरेका आरिफ त्यसपछिको अर्को बलमा भगवानको बलमा इनसाइड एज लागेर बोल्ड भए । आरिफले ५० बलमा ४ चौकासहित ३८ रन बनाए ।सोमपाल र सूर्य तामाङले आठौं विकेटमा ३७ रनको साझेदारी गरी नेपाललाई सम्मानजनक स्कोरमा पुर्‍याए । सोमपालले १ चौका र २ छक्का प्रहार गर्दै २३ बलमा २७ रन बनाए । सूर्य १० रनमा अविजित रहे । रिजन ४ र ललित राजवंशी १ रन बनाएर लगातार बलमा आउट भए । क्यानडाबाट भगवानले ८ ओभरमा १ मेडन राख्दै ४० रन खर्चेर ३ तथा कप्तान साद बिन जाफर र ईश्वरजोत सोहीले २–२ विकेट लिए । तीन खेल शृंखलाको दोस्रो खेल शनिबार र तेस्रो सोमबार हुनेछ ।